Publication: Magyar Közlöny
Issue: MK-2010-73 (Year: 2010, Number: 73)
Era: contemporary
Section: Melléklet a 20/2010. (V. 11.) OKM rendelethez
Paragraph Index: 215

a) A kocka, a téglatest, az egyenes hasáb, a henger, a gúla, a kúp és a gömb felszíne és térfogata (táblázattal) 10 óra Ráismerés a testekre, tanári segítséggel a megfelelő adatok lemérése és a megfelelő képlet kiválasztása, majd behelyettesítés és számolás. A Pitagorasz-tétel alkalmazása a gúla és a kúp testmagasságának kiszámítására. A tanulók gyűjtsenek konzerves és egyéb dobozokat. Becsüljék meg, hogy körülbelül azonos-e a térfogatuk, illetve a nagyobb hányszorosa a kisebbnek. A számításokat tanári segítséggel végezzék. A fő feladat a formulák használatának gyakorlása, a becslés pontosságára vonatkozó következtetések levonása. Hajtogassanak testeket papírból, majd a csoportok cseréljenek egymással. Becsüljék meg a kapott test felszínét, majd számítással, illetve a háló kiterítésével és átdarabolásával ellenőrizzék becslésük helyességét.

Source: https://magyarkozlony.hu/hivatalos-lapok/e0d859421ba7844aeb3b63c050c49a07c841fe25/dokumentumok/6ba5b3e4415f33eb8ffae2ef1062e526c5106e6d/letoltes